b"\n_START_ARTICLE_\nAllan McLeod Cormack\n_START_SECTION_\n\xc5\xbdivljenjepis\n_START_PARAGRAPH_\nRodil se je kot eden od treh otrok in\xc5\xbeenirja in u\xc4\x8diteljice, ki sta emigrirala s \xc5\xa0kotske ob izbruhu prve svetovne vojne. Leta 1938 so se ustalili v Cape Townu, kjer je obiskoval srednjo \xc5\xa1olo. V mladosti se je navdu\xc5\xa1il nad astronomijo, vendar je spredvidel, da se s tem poklicem ne bi mogel pre\xc5\xbeivljati, zato je po zgledu o\xc4\x8deta in brata vpisal \xc5\xa1tudij elektri\xc4\x8dnega in\xc5\xbeenirstva na Univerzi v Cape Townu. Med \xc5\xa1tudijem se je preusmeril na fiziko in diplomiral leta 1944 ter leta 1945 \xc5\xa1e magistriral iz kristalografije na isti univerzi, pod mentorstvom R. W. Jamesa, pionirja rentgenske kristalografije._NEWLINE_Po magisteriju je kratek \xc4\x8das deloval kot mlaj\xc5\xa1i predavatelj na svoji univerzi, nato pa je od\xc5\xa1el na podiplomsko usposabljanje v Cavendishev laboratorij na Univerzo v Cambridgeu, kjer se je ukvarjal z jedrsko fiziko in spoznal svojo bodo\xc4\x8do \xc5\xbeeno, Ameri\xc4\x8danko Barbaro Seavey. Po dveh letih se je vrnil v Cape Town in spet prevzel polo\xc5\xbeaj predavatelja na Fakulteti za fiziko. Prelomni trenutek v njegovi karieri se je zgodil leta 1955, ko je v bolni\xc5\xa1nici Groote Schuur odstopil fizik; po zakonu bi morala ustanova imeti \xc5\xa1olanega fizika za nadzor nad delom z rentgenskimi \xc5\xbearki v radiodiagnostiki, zato so najeli Cormacka kot takrat edinega strokovnjaka za jedrsko fiziko v mestu. Sam pred tem ni vedel prakti\xc4\x8dno ni\xc4\x8d o rentgenskih \xc5\xbearkih, je pa za\xc4\x8del razmi\xc5\xa1ljati o problemu medicinskega slikanja, ko je spoznal, kako nenatan\xc4\x8dno orodje je bil rentgen._NEWLINE_Leta 1956 je od\xc5\xa1el kot gostujo\xc4\x8di raziskovalec na Univerzo Harvard v ZDA, kjer je raziskoval sipanje nukleonov, v prostem \xc4\x8dasu pa je razvijal re\xc5\xa1itev za natan\xc4\x8dnej\xc5\xa1e rentgensko slikanje. Njegov teoreti\xc4\x8dni pristop je predpostavil rentgensko slikanje telesa pod mnogimi razli\xc4\x8dnimi koti in nato rekonstrukcijo visokolo\xc4\x8dljivostnih dvodimenzionalnih rezin s triangulacijo. Pri razvoju algoritmov za rekonstrukcijo je s pridom uporabil matemati\xc4\x8dne tehnike iz kristalografije._NEWLINE_V \xc4\x8dasu bivanja v ZDA je dobil ponudbo za polo\xc5\xbeaj profesorja na zasebni Univerzi Tufts v Massachusettsu, ki se jo je odlo\xc4\x8dil sprejeti in z \xc5\xbeeno ostati v dr\xc5\xbeavi, obdr\xc5\xbeal pa je stike z mati\xc4\x8dno univerzo, kamor se je vrnil konec leta 1957 in s posnetki modelnega predmeta demonstriral uporabnost svoje metode za rekonstrukcijo rentgenskih slik. Vendar pa ni mogel verjeti, da podobne re\xc5\xa1itve ni razvil \xc5\xa1e nih\xc4\x8de drug, zato je odla\xc5\xa1al z objavo \xc5\xa1est let, dokler ga niso kolegi prepri\xc4\x8dali, da so njegovi algoritmi izvirni. Svoje delo na tem podro\xc4\x8dju je objavil v dveh \xc4\x8dlankih v reviji Journal of Applied Physics (1963 in 1964), vendar v tistem \xc4\x8dasu ni bilo dele\xc5\xbeno posebne pozornosti. V resnici je podobno metodo, ki je prav tako temeljila na teoretskem delu Johanna Radona, leta 1957 objavil ruski matematik S. I. Tetel'baum, vendar Cormack zanj ni vedel._NEWLINE_Leta 1966 je prevzel ameri\xc5\xa1ko dr\xc5\xbeavljanstvo. Dve leti kasneje je postal predstojnik Fakultete za fiziko na Univerzi Tufts, kjer je deloval do svoje upokojitve leta 1976. Z \xc5\xbeeno Barbaro je imel tri otroke.\n_START_SECTION_\nPriznanja\n_START_PARAGRAPH_\nRa\xc4\x8dunalni\xc5\xa1ka tomografija je bila uvedena v medicinski diagnostiki leta 1971, ko je Hounsfield s sodelavci predstavil prvo delujo\xc4\x8do napravo in povzro\xc4\x8dil pravo senzacijo, kar je znova obudilo zanimanje za Cormackovo delo. Leta 1979 sta oba raziskovalca prejela Nobelovo nagrado za fiziologijo ali medicino._NEWLINE_Za razvoj ra\xc4\x8dunalni\xc5\xa1ke tomografije in pedago\xc5\xa1ko delo mu je takratni ameri\xc5\xa1ki predsednik George W. Bush leta 1990 podelil Nacionalno medaljo znanosti, leta 2002 pa je bil posthumno odlikovan \xc5\xa1e z zlatim redom Mapungubwe, najvi\xc5\xa1jim ju\xc5\xbenoafri\xc5\xa1kim priznanjem."